Hei, denne artikkelen er over ett år gammel og kan inneholde utdatert informasjon

(Dagbladet): Dagbladet skrev i går om den nye boka «Sesam sesam» av forfatter Gro Dahle og illustratør Kaia Dahle Nyhus.

Det er en bildebok for barn og voksne om porno, om en gutt som tilfeldigvis slumper over porno på nett.

- Ufarliggjør porno

Boka kan passe for barn i barnehagealder og oppover, men kanskje særlig barn i skolen, ifølge Dahle og Nyhus.

KRITISK: Barnepsykolog Willy-Tore Mørch. Foto: Linus Meyer Vis mer

Men psykologiprofessor Willy-Tore Mørch ved Universitetet i Tromsø mener boka bommer. Han har spesialisert seg på barns psykiske helse

- Gro Dahle bidrar til å ufarliggjøre pornografi og trekker i motsatt retning av det hun er interessert i, sier Mørch.

Gro Dahle er uenig i at boka ufarliggjør porno - se svar nederst i saken.

Mørch anbefaler ikke å snakke med barnehagebarn om porno som forebygging, i tilfelle de slumper borti det på nett.

- Så små barn har ikke forutsetning for å vite hva man snakker om hvis man tar det opp i forkant. Men hvis foreldre oppdager at små barn har kommet seg inn på et pornonettsted, og barnet er spørrende, flau eller reagerer på annen måte, er det riktig å ta opp de konkrete bildene med barna, sier psykologen.

Skapte sterke reaksjoner

Saken om boka skapte sterke reaksjoner på Dagbladets Facebook-side.

«Barn skal da vel for f... ikke foholde seg til sex i det hele tatt - og i hvert fall ikke porno,» skriver en leser.

Mens andre støtter ideen: «Helt innenfor å forklare små barn hva porno er, uten at jeg hermed promoterer en bok jeg ikke har sett,» skriver en annen.

I boka møter du lillebror Al, som slumper over pornonettsteder etter at storebroren har vært inne og sett på det på nettet. Moren tar ham på fersken.

Moren i boka forklarer at porno er et slags «skuespill» for voksne, og sier «at det er vanlig å se på porno, at det er lov, at mange ser på porno».

Dette reagerer Mørch på.

SKAMMER SEG: Lillebroren i boka «Sesam sesam» slumper borti porno på nettet. Illustrasjon: Kaia Dahle Nyhus Vis mer

- Det kan se ut som en slags ufarliggjøring av porno. Det kan virke som om hun ikke skiller mellom seksualitet og porno, sier Mørch.

Han understreker at det er forbudt å distribuere og vise pornografiske bilder til barn under 18 år.

- Men er det ikke viktig å fortelle barn at de ikke skal skamme seg hvis de har sett porno, slik boka forsøker å gjøre?

- Det er mye viktigere at barn lærer seg at pornografi skal man ikke beskjeftige seg med, enn å ufarliggjøre porno. Det kan være viktig å hjelpe barn til ikke å skamme seg over nakenhet og normal seksualitet, men det gjør foreldre best ved å vise at de selv har et et naturlig forhold til nakenhet,sier Mørch.

Psykologen mener foreldre bør snakke med barn om pornografi først når de er rundt 13 til 15 år.

- Da kan det være veldig smart å ta opp hva som er god og dårlig seksualitet, og hva porno er, sier Mørch.

Støtter boka

Mens psykolog Anne-Kristin Imenes støtter boka. Hun mener den ikke passer for barn i barnehagen, men at den kan være et godt utgangspunkt for å snakke om porno med barn i barneskole-alder.

- Vi bør snakke med barn om ting de kan komme til å se på nettet, selv om vi føler at vi har kontroll, sier Imenes.

Hun er spesialist i klinisk barne- og ungdomspsykologi, og jobber som psykolog på Nøtterøy.

- Det vil være en bok som kan brukes for en del barn, men ikke for alle. Og det er viktig at den settes i en sammenheng. Det kunne hjulpet med et etterord til voksne om lover og regler, sier Imenes.

- Barnets perspektiv

Forfatter Gro Dahle er ikke enig i at boka ufarliggjør porno.

- Jeg har laget en bildebok som forsøker å ta barns opplevelser på alvor. Jeg prøver å se det fra barnets perspektiv, i møte med det de synes er vanskelig å forstå eller skremmende, sier Dahle.

LAGET BOKA: Illustratør Kaia Dahle Nyhus og forfatter Gro Dahle. Foto: Bjørn Langsem / Dagbladet Vis mer

Opprinnelig sier hun at hun tenkte at boka passet for barn i femte klasse og eldre.

- Andre har sagt den kan brukes også for yngre, men bruken av boka er ikke mitt ansvar, sier Dahle.

Hun understreker at hun er forfatter, og ikke en ekspert.

- En bildebok er ikke bare for små barn. Min er like mye for voksne og ungdom. Jeg er fortelleren bare, nå kan debatten fortsette uten meg om hvem og hvorfor og hvilken alder, sier Gro Dahle.